***Նախագիծ***

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

 **2021 թվականի N -L**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 17-Ի N 2073-Լ ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 34-րդ հոդվածի 1-ին մասով` Հայաստանի Հանրապետության կառավարությունը **որոշում է.**

1. Հայաստանի Հանրապետության կառավարության 2020 թվականի դեկտեմբերի 17-ի «Ադրբեջանի կողմից 2020 թվականի սեպտեմբերի 27-ին սանձազերծված ռազմական գործողությունների հետևանքով վնասվածք կամ խեղում ստացած զինծառայողների աջակցության միջոցառումը հաստատելու մասին» N 2073-Լ որոշման մեջ կատարել հետևյալ լրացումը և փոփոխությունները.

1) 2-րդ կետում «դրույթները» բառից հետո լրացնել «կամ այն զինծառայողը, ով առողջական վիճակի պատճառով հանդիսանում է առաջին կամ երկրորդ խմբի հաշմանդամություն ունեցող անձ, սակայն դեռևս չի ճանաչվել Զինծառայողների կյանքին կամ առողջությանը պատճառված վնասների հատուցման հիմնադրամի շահառու» բառերը,

2) 1-ին կետով հաստատված հավելվածում՝

ա. 2-րդ կետը շարադրել հետևյալ խմբագրությամբ.

«2. Սոցիալական աջակցությունը տրամադրվում է ամենամսյա դրամական վճարի ձևով՝ Զինծառայողների կյանքին կամ առողջությանը պատճառված վնասների հատուցման հիմնադրամի (այսուհետ՝ հիմնադրամ) միջոցով, բայց ոչ ավելի, քան 6 ամսվա համար՝

1) ամսեկան 200000 դրամի չափով՝ հիմնադրամի խորհրդի 2017 թվականի մարտի 2-ի N9 որոշման 9-րդ կետով սահմանված 100000 դրամ ստացող զինծառայողին,

2) ամսեկան 300000 դրամի չափով՝ այն զինծառայողին, ով առողջական վիճակի պատճառով հանդիսանում է առաջին կամ երկրորդ խմբի հաշմանդամություն ունեցող անձ, սակայն դեռևս չի ճանաչվել հիմնադրամի շահառու:»,

բ. ուժը կորցրած ճանաչել 3-րդ կետը:

Հայաստանի Հանրապետության

Վարչապետ Ն. Փաշինյան

2021 թ. «\_\_\_\_\_\_\_» «\_\_\_\_»

Երևան

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 17-Ի N 2073-Լ ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Իրավական ակտի ընդունման անհրաժեշտությունը.**

Որոշման ընդունումը պայմանավորված է այն հանգամանքով, որ ՀՀ կառավարության 2020 թվականի դեկտեմբերի 17-ի N 2073-Լ որոշմամբ հաստատված աջակցության միջոցառման համաձայն՝ 2020 թվականի սեպտեմբերի 27-ից **Ադրբեջանի Հանրապետության կողմից Արցախի Հանրապետության դեմ սանձազերծված ռազմական գործողությունների հետևանքով վնասվածք կամ խեղում** ստացած այն անձինք, որոնց վիճակը համապատասխանում է «Զինծառայողների կյանքին կամ առողջությանը պատճառված վնասների հատուցման հիմնադրամ»-ի խորհրդի 2017 թվականի մարտի 2-ի N9 որոշման 9-րդ կետով սահմանված վնասվածքների հետ՝ 6 ամիս շարունակ օգտվում են ամսեկան 300000 դրամ աջակցության միջոցառումից (200000 դրամը՝ ՀՀ կառավարության, իսկ 100000 դրամը՝ Հիմնադրամի միջոցներից): Մինչդեռ 1-ին և 2-րդ խմբի հաշմանդամության ունեցող մեծ թվով անձինք չեն կարողանում օգտվել վերոնշյալ միջոցառումից, քանի որ նրանց ստացած վիրավորումը չի համընկնում «Զինծառայողների կյանքին կամ առողջությանը պատճառված վնասների հատուցման հիմնադրամ»-ի խորհրդի 2017 թվականի մարտի 2-ի N9 որոշման 9-րդ կետով սահմանված վնասվածքների հետ:

Մասնավորապես՝ ս.թ. հունվարի 28-ի դրությամբ 1-ին և 2-րդ խմբի հաշմանդամ ճանաչված 126 անձանցից միայն 33-ի մոտ է վնասվածքը համապատասխանել Զինծառայողների կյանքին կամ առողջությանը պատճառված վնասների հատուցման հիմնադրամ»-ի խորհրդի 2017 թվականի մարտի 2-ի N9 որոշման 9-րդ կետով սահմանված վնասվածքներին:

Վերոնշյալ իրավիճակը վերածվել է ընդգծված սոցիալական խնդրի, քանի որ ՀՀ կառավարության 2021 թվականի հունվարի 27-ի N90-Լ որոշմամբ հաստատվել է աջակցության միջոցառում՝ համաձայն որի **Ադրբեջանի Հանրապետության կողմից Արցախի Հանրապետության դեմ սանձազերծված ռազմական գործողությունների հետևանքով վնասվածք կամ խեղում** ստացած այն անձինք, այդ թվում նաև 3-րդ խմբի հաշմանդամ ճանաչված կամ ճանաչվող անձինք, ստանալու են միանվագ դրամական աջակցություն՝ 500000 դրամի չափով:

Ստացվել է մի վիճակ, երբ թեթևից մինչև միջին ծանրության վիրավորները ստանալու են միանվագ դրամական աջակցություն, իսկ վիրավորման հետևանքով 1-ին և 2-րդ խմբի հաշմանդամություն ստացած և ստացող մեծ թվով անձինք դուրս են մնալու որևէ աջակցության միջոցառումից:

**2. Առկա իրավիճակը և խնդիրները.**

Նախածով կարգավորվում է 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության դեմ սանձազերծված ռազմական գործողությունների հետևանքով վիրավորում ստացած՝ առաջին կամ երկրորդ խմբի հաշմանդամություն ունեցող զինծառայողներին ֆինանսական աջակցության տրամադրումը:

**3. Իրավական ակտի կիրառման դեպքում ակնկալվող արդյունքը**

Նախագիծն ընդունվելու դեպքում 2020 թվականի սեպտեմբերի 27-ից **Ադրբեջանի Հանրապետության կողմից Արցախի Հանրապետության դեմ սանձազերծված ռազմական գործողությունների հետևանքով վիրավորում ստացած զինծառայողները կստանան փոխհատուցում՝ առաջացած ֆինանսական խնդիրները լուծելու (մեղմելու) համար։**

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 17-Ի N 2073-Լ ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՄԱՍԻՆ**

 Նախագծի ընդունմամբ այլ իրավական ակտերի ընդունման անհրաժեշտություն չի առաջանում:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 17-Ի N 2073-Լ ՈՐՈՇՄԱՆ ՄԵՋ ԼՐԱՑՈՒՄ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՄԱՍԻՆ**

Նախագծի ընդունմամբ Հայաստանի Հանրապետության պետական բյուջեում ծախսերի կամ եկամուտների ավելացում կամ նվազում չի նախատեսվում, քանի որ դրամական վճարումն իրականացվելու է ՀՀ կառավարության 2020 թվականի դեկտեմբերի 17-ի N 2073-Լ որոշման 3-րդ կետով հատկացված գումարների հաշվին: